Foto: Index

SLOVAČKA turistkinja poginula je danas nešto prije podneva prilikom pada u provaliju u nacionalnom parku Plitvička jezera, doznaje se u policiji.



Glasnogovornica ličko-senjske policijske uprave Maja Brozičević izjavila je Hini da je dojavu o nesretnom slučaju, u kojemu je stradala 54-godišnja Slovakinja, policija primila oko 11,40 sati. Prilikom obilaska nacionalnog parka Slovakinja je pala u provaliju i preminula uslijed zadobivenih ozljeda, kazala je glasnogovornica.



Dodala je da u policijskim evidencijama sličan događaj nije zabilježen u najpoznatijem hrvatskom nacionalnom parku.



Ravnateljica nacionalnog parka Natalija Božićević izjavila je za Dnevnik Nove TV da je turistkinja u trenutku pada bila na području koje se nalazi izvan označenih staza. Slovakinja se, navodno, popela na stijenu kako bi fotografirala prirodu i slapove, no pod njezinim nogama se odlomio komad stijene i ona je pala 70 metara niže u jezero.



Policija na mjestu nesreće i dalje provodi očevid nakon kojega će biti poznato više informacija o ovoj nesreći.